Babelscape/SREDFM huggingface dataset:
Έμερσον Φιτιπάλντι

Ο Έμερσον Φιτιπάλντι (γεν. στο Σάο Πάολο στις 12 Δεκεμβρίου του 1946) είναι παλαίμαχος Βραζιλιάνος οδηγός αγώνων αυτοκινήτου, με μεγάλες διακρίσεις σε διάφορες κατηγορίες. Στην Ευρώπη είναι γνωστός κυρίως για τη θητεία του στη Φόρμουλα 1 τη δεκαετία του '70, όταν κέρδισε δύο παγκόσμια πρωταθλήματα.
Αλέν Προστ

O Αλέν Προστ (πλήρες ονοματεπώνυμο Αλέν Μαρί Πασκάλ Προστ)(γεν. στη Λορέτ στις 24 Φεβρουαρίου του 1955), Ιππότης του Τάγματος της Τιμής στην πατρίδα του και μέλος του Τάγματος της Βρετανικής Αυτοκρατορίας στο Ηνωμένο Βασίλειο, είναι παλαίμαχος Γάλλος οδηγός αγώνων αυτοκινήτου. Συμμετείχε στο Παγκόσμιο Πρωτάθλημα Φόρμουλα 1 τις σαιζόν 1980 - 1993 και συγκαταλέγεται στις κορυφαίες μορφές της ιστορίας του μηχανοκίνητου αθλητισμού. Είναι τρίτος στη λίστα των παγκόσμιων πρωταθλητών με 4 τίτλους, ενώ με 51 καρό σημαίες υστερεί μόνο από τους Μίχαελ Σουμάχερ, Λιούις Χάμιλτον και Σεμπάστιαν Φέτελ σε κερδισμένα γκραν-πρι. Στα τέλη της δεκαετίας του 1990 δοκίμασε να δραστηριοποιηθεί και ως κατασκευαστής, χωρίς ανάλογη επιτυχία.

Σε αντίθεση με το στερεότυπο του ενθουσιώδη, ριψοκίνδυνου και θεαματικού οδηγού, ο Προστ διακρίθηκε για τη χαλαρή και καθαρά εγκεφαλική αγωνιστική συμπεριφορά του (εξ' ου και το προσωνύμιο «Καθηγητής»). Έχοντας ως πρότυπα μορφές των πρώτων χρόνων της Φόρμουλα 1 όπως ο Τζιμ Κλαρκ κι ο Τζάκι Στιούαρτ, το στυλ του ακουμπούσε πάνω απ' όλα στη λογική, τη σωστή ρύθμιση του μονοθεσίου πριν τον αγώνα και την αποφυγή του κινδύνου κατά τη διάρκειά του. Σύμφωνα με τον εξειδικευμένο δημοσιογράφο Ντένις Τζέκινσον, υπήρξε "ένας θερμός και απλός άνθρωπος που δεν βασιζόταν στο πάθος ή την έμπνευση, ούτε βαυκαλιζόταν με εντυπωσιασμούς και μπούρδες. Η διανοητική αυτοπειθαρχία του έφτανε σε τέτοιο επίπεδο, που οι περισσότεροι άνθρωποι αδυνατούν να καταλάβουν".

Αυτή η ιδιοσυγκρασία του χάρισε αξιοπρόσεκτη σταθερότητα. Είναι χαρακτηριστικό ότι με εξαίρεση την παρθενική χρονιά του, δεν έπεσε ποτέ κάτω απ' την 5η θέση της βαθμολογίας, ακόμα κι όταν οδηγούσε αναξιόπιστα μονοθέσια όπως το RE30. Ταυτόχρονα όμως ήταν ο λόγος που ήλθε σε διάσταση με συναδέλφους του, όπως με τον ομόσταυλό του στη Μακλάρεν Άιρτον Σένα κατά τα τέλη της δεκατίας του 1980. Η σύγκρουση αυτών των δύο διαμετρικά αντίθετων χαρακτήρων ήταν η βασική αιτία που ο Προστ προτίμησε να αποσυρθεί μετά το θρίαμβο του 1993, παρά να ξανασυναντηθεί στην ίδια ομάδα με το Βραζιλιάνο.
Σπέισγουοτς

Το Σπέισγουoτς (Spacewatch) είναι ένα πρόγραμμα στο Πανεπιστήμιο της Αριζόνα για την μελέτη των μικρών πλανητών, καθώς και των κομητών και των αστεροειδών. Ο επικεφαλής είναι ο Δρ. Ρόμπερτ ΜακΜίλαν. Στο πρόγραμμα αποδίδεται η εύρεση ενός δορυφόρου του Δία, με όνομα Καλλιρρόη.

Μερικές από τις αξιοσημείωτες ανακαλύψεις του Σπέισγουοτς είναι οι εξής μικροί πλανήτες: 60558 Έχεκλος, 5145 Φόλος, 20000 Βαρούνα, 9965 GNU, 1998 KY26, (35396) 1997 XF 11, (48639) 1995 TL8, καθώς και ο κομήτης 125P/Spacewatch.
Γιάννης Ντεγιάννης

Ο Γιάννης Ντεγιάννης (1914 - 27 Μαΐου 2006) ήταν Έλληνας ανώτατος δικαστικός, βουλευτής και λογοτέχνης. Στην Δίκη των πρωταιτίων της Xoύντας των Συνταγματαρχών ήταν ο πρόεδρος του δικαστηρίου. Καταδίκασε σε θάνατο τους πραξικοπηματίες, ποινή που μετετράπη σε ισόβια κάθειρξη από την πολιτική εξουσία. Το 1981 και ξανά το 1985 εξελέγη βουλευτής με το ΠΑΣΟΚ και επί σειρά ετών υπήρξε μέλος του Διοικητικού Συμβουλίου του Ιδρύματος Γεωργίου Παπανδρέου.

Έμεινε στην ιστορία ως "ο Εθνικός Δικαστής". Πρώτος ξάδελφός του ήταν ο ναύαρχος ε.α. Θεόδωρος Ντεγιάννης, Αρχηγός ΓΕΕΘΑ επί κυβερνήσεων Ανδρέα Παπανδρέου και υπουργός Εθνικής Άμυνας επί Οικουμενικής κυβέρνησης Ξενοφώντα Ζολώτα.
Ισαάκ Καζομπόν

O Ισαάκ Καζομπόν ("Isaak Casaubon", 18 Φεβρουαρίου 1559 - 1 Ιουλίου 1614) ήταν Γάλλος κλασικός λόγιος και φιλόλογος, που δραστηριοποιήθηκε πρώτα στη Γαλλία και στη συνέχεια στην Αγγλία, και που στην εποχή του θεωρήθηκε από πολλούς ως ο πιο μορφωμένος άνθρωπος στην Ευρώπη.
Κωνσταντίνος Τούντας

Ο Κωνσταντίνος Τούντας (1917 - 24 Οκτωβρίου 2004) ήταν Έλληνας ιατρός, πανεπιστημιακός και μέλος της Ακαδημίας Αθηνών.
Φούλκων Β΄ του Ανζού

Ο Φούλκων Β΄ του Ανζού ή Φούλκων ο καλός ("Foulques II d'Anjou", 905 - 960) κόμης του Ανζού (942 - 960) ήταν μικρότερος γιος και διάδοχος του Φούλκωνος του Ερυθρού και της συζύγου του Ροζαλίας του Λός. Ο Φούλκων Β΄ μέλος του Οίκου του Ινζελζέ ήταν δεύτερος κόμης του Ανζού, διατήρησε τον τίτλο μέχρι τον θάνατο του στην Τουρ(960), σύμφωνα με τον χριστιανό Σεττιπάνι πέθανε σε ηλικία περίπου 55 ετών.
Οστπολιτίκ

Η Νόιε Οστπολιτίκ (γερμανικά: "Neue Ostpolitik", νέα ανατολική πολιτική), ή εν συντομία Οστπολιτίκ, είναι η εξομάλυνση των σχέσεων μεταξύ της Δυτικής Γερμανίας και της Ανατολικής Ευρώπης, και ιδιαίτερα της Λαοκρατικής Δημοκρατίας της Γερμανίας (ή Ανατολικής Γερμανίας) που ξεκίνησε το 1969. Η πολιτική της "αλλαγής μέσω της επαναπροσέγγισης" υλοποιήθηκε αρχής γενομένης από τον Βίλλυ Μπραντ, τέταρτο καγκελάριο της Δυτικής Γερμανίας από το 1969 έως το 1974.

Η Οστπολιτίκ ήταν μία προσπάθεια να δοθεί τέλος στην πολιτική της Χριστιανοδημοκρατικής Ένωσης (CDU), η οποία ήταν η εκλεγμένη κυβέρνηση της Δυτικής Γερμανίας από το 1949 έως το 1969. Οι Χριστιανοδημοκράτες υπό τον Κόνραντ Αντενάουερ και τους διαδόχους του προσπάθησαν να πολεμήσουν το κομμουνιστικό καθεστώς της Ανατολικής Γερμανίας, ενώ οι Σοσιαλδημοκράτες του Μπραντ προσπάθησαν να πετύχουν έναν ορισμένο βαθμό συνεργασίας με την Ανατολική Γερμανία. 

Ο όρος Οστπολιτίκ έχει εφαρμοστεί από τότε στις προσπάθειες του Πάπα Παύλου ΣΤ΄ να προσεγγίσει τις ανατολικοευρωπαϊκές χώρες κατά την ίδια περίοδο. Ο όρος "Νορντπολιτίκ" επινοήθηκε επίσης για να περιγράψει παρόμοιες πολιτικές προσέγγισης μεταξύ Βόρειας και Νότιας Κορέας που ξεκίνησαν τη δεκαετία του 1980.
Σοσιαλιστική Ομοσπονδιακή Δημοκρατία της Γιουγκοσλαβίας

Η Σοσιαλιστική Ομοσπονδιακή Δημοκρατία της Γιουγκοσλαβίας (ΣΟΔ Γιουγκοσλαβίας ή ΣΟΔΓ) ήταν ένα κράτος στην Κεντρική και Νοτιοανατολική Ευρώπη, που υπήρχε από την ίδρυσή της μετά το Β' Παγκόσμιο Πόλεμο μέχρι τη διάλυσή της το 1992 κατά τη διάρκεια των Γιουγκοσλαβικών πολέμων. Καλύπτοντας μια έκταση 255.804 χλμ. η ΣΟΔΓ συνόρευε με την Αδριατική Θάλασσα και την Ιταλία στα δυτικά, την Αυστρία και την Ουγγαρία στα βόρεια, τη Βουλγαρία και τη Ρουμανία στα ανατολικά και την Αλβανία και την Ελλάδα στα νότια.

Ηταν ένα σοσιαλιστικό και ομοσπονδιακό κράτος που το κυβερνούσε η Ένωση Κομμουνιστών της Γιουγκοσλαβίας και αποτελείτο από έξι σοσιαλιστικές δημοκρατίες: τη Βοσνία και Ερζεγοβίνη, την Κροατία, τη Σλαβομακεδονία, το Μαυροβούνιο, τη Σερβία και τη Σλοβενία ​​με πρωτεύουσα το Βελιγράδι. Επιπλέον περιλάμβανε δύο αυτόνομες επαρχίες εντός της Σερβίας: το Κοσσυφοπέδιο και τη Βοϊβοντίνα.

Η προέλευση της ΣΟΔΓ ανάγεται στις 26 Νοεμβρίου 1942, κατά τη διάρκεια του Β' Παγκοσμίου Πολέμου ιδρύθηκε το Αντιφασιστικό Συμβούλιο για την Εθνική Απελευθέρωση της Γιουγκοσλαβίας. Στις 29 Νοεμβρίου 1945 ανακηρύχθηκε η Ομοσπονδιακή Λαϊκή Δημοκρατία της Γιουγκοσλαβίας μετά την εκθρόνιση του Βασιλιά Πέτρου Β΄ και την κατάργηση της μοναρχίας. Μέχρι το 1948 η νέα κομμουνιστική κυβέρνηση εντάχθηκε αρχικά, υπό την ηγεσία του Γιόσιπ Μπροζ Τίτο, στο Ανατολικό Μπλοκ στις αρχές του Ψυχρού Πολέμου, αλλά μετά το σχίσμα Τίτο-Στάλιν το 1948 η ΣΟΔΓ ακολούθησε πολιτική ουδετερότητας. Έγινε ένα από τα ιδρυτικά μέλη του Κινήματος των Αδεσμεύτων και μεταφέρθηκε από σχεδιασμένη οικονομία σε σοσιαλισμό της αγοράς.

Η ΣΟΔ Γιουγκοσλαβίας διατήρησε την ουδετερότητα κατά τη διάρκεια του Ψυχρού Πολέμου στο πλαίσιο της εξωτερικής της πολιτικής. Ήταν ιδρυτικό μέλος του CERN, των Ηνωμένων Εθνών, του Κινήματος των Αδεσμεύτων, του ΟΑΣΕ, του ΠΟΕ, του Eutelsat και της Σύμβασης Βιολογικών Όπλων.

Μετά τον θάνατο του Τίτο στις 4 Μαΐου 1980 η γιουγκοσλαβική οικονομία άρχισε να καταρρέει, γεγονός που αύξησε την ανεργία και τον πληθωρισμό. Η οικονομική κρίση οδήγησε σε αύξηση των εθνικισμών στα τέλη της δεκαετίας του 1980 και στις αρχές της δεκαετίας του 1990, με αποτέλεσμα συγκρούσεις μεταξύ των πολλών εθνοτήτων μέσα στις συνιστώσες δημοκρατίες.

Με την κατάρρευση του κομμουνισμού στην Ανατολική Ευρώπη απέτυχαν επίσης οι συνομιλίες μεταξύ των δημοκρατιών για τη μεταρρύθμιση της ομοσπονδίας. Το 1991 ορισμένα ευρωπαϊκά κράτη αναγνώρισαν την ανεξαρτησία τους. Η ομοσπονδία κατέρρευσε κατά μήκος των ομοσπονδιακών συνόρων και ακολούθησε η έναρξη των Γιουγκοσλαβικών πολέμων και η τελική κατάρρευση και διάλυση της ομοσπονδίας στις 27 Απριλίου 1992. Δύο από τις δημοκρατίες της, Σερβία και Μαυροβούνιο, παρέμειναν μέσα σε ένα ανασυγκροτημένο κράτος γνωστό ως «Ομοσπονδιακή Δημοκρατία της Γιουγκοσλαβίας», αλλά αυτή η ένωση δεν αναγνωρίστηκε διεθνώς ως το επίσημο διάδοχο κράτος της ΣΟΔΓ. Ο όρος «πρώην Γιουγκοσλαβία» ("bivša Jugoslavija / бивша Југославија") ​​χρησιμοποιείται σήμερα για το παρελθόν.
Γοδεφρείδος Α΄ του Ανζού

Ο Γοδεφρείδος Α΄ του Ανζού ή Γοδεφρείδος με τον γκρι μανδύα ("Geoffroy Ier d'Anjou", 938/940 - 21 Ιουλίου 987) κόμης του Ανζού (960 - 987), μέλος του Οίκου του Ινζελζέ ήταν γιος και διάδοχος του Φούλκωνος Β΄ του Ανζού και της πρώτης συζύγου του Γερβέργας του Μαιν. Διαδέχθηκε τον πατέρα του σε ηλικία 20 ετών, παντρεύτηκε την Αδέλα του Μώ κόρη του Ροβέρτου του Βερμανδουά, εγγονή από μητέρας του Ροβέρτου Α' της Γαλλίας και απόγονος του Καρολομάγνου από τον πατέρα της. Με τον γάμο αυτό η Ανδεγαυική δυναστεία συνδέθηκε με τους μεγαλύτερους βασιλικούς οίκους της Ευρώπης.
Βελούδινη επανάσταση

Η Βελούδινη επανάσταση (τσεχικά: "sametová revoluce", σλοβακικά: "nežná revolúcia") ήταν μια ειρηνική επανάσταση (εξ ου και το όνομά της, βελούδινη, λόγω της μη ύπαρξης θυμάτων), που έγινε στην Τσεχοσλοβακία από τις 16 Νοεμβρίου έως 29 Δεκεμβρίου 1989 και είχε ως αποτέλεσμα την πτώση του κομμουνιστικού καθεστώτος και κατ' επέκταση της Σοσιαλιστικής Δημοκρατίας της Τσεχοσλοβακίας.
Αγία Ερμιόνη

Η Αγία Ερμιόνη της Εφέσου (θάν. 117) είναι Χριστιανή μάρτυρας του 2ου αιώνα, η οποία αναγνωρίζεται ως αγία από την Ορθόδοξη και την Καθολική εκκλησία. Γιορτάζει στις 4 Σεπτεμβρίου. Ήταν κόρη του Αποστόλου Φιλίππου και έζησε κατά τη Ρωμαϊκή περίοδο στην Έφεσο, την εποχή που αυτοκράτορας της Ρώμης ήταν ο Τραϊανός. Υπήρξε Χριστιανή μάρτυρας την εποχή των διωγμών των Χριστιανών. Η Αγία Ερμιόνη πέθανε το έτος 117 μ.Χ..
Σάιμον Λέικ

Ο Σάιμον Λέικ ("Simon Lake", 4 Σεπτεμβρίου 1866 - 23 Ιουνίου 1945) ήταν Αμερικανός μηχανικός και ναυπηγός, ο οποίος κατασκεύασε το πρώτο χρησιμοποιήσιμο υποβρύχιο.
Φούλκων Γ΄ του Ανζού

thumb|right|250px|Σφραγίδα του Φούλκωνα του Μελανού
thumb|right|250px|Κάστρο του Φούλκωνα στην Λός
Ο Φούλκων Γ΄ του Ανζού ή Φούλκων ο μελανός ("Foulques III d'Anjou", 970 – 21 Ιουνίου 1040), κόμης του Ανζού (987 – 1040) ήταν γιος και διάδοχος του Γοδεφρείδου Α΄ του Ανζού και της Αδελαΐδας του Βερμαντουά. Ο Φούλκων Γ΄ μέλος του Οίκου του Ινζελζέ θεωρείται ο ιδρυτής της δυναστείας των Ανδεγαυών. Οικοδόμησε περίπου 100 κάστρα κατά μήκος του Λίγηρα, πολέμησε πολλές φορές με τους γείτονες του στην Βρετάνη, στο Πουατού, στο Μπλουά και στην Ακουιτανία και ταξίδευσε 4 φορές στα Ιεροσόλυμα. Ο Φούλκων απέκτησε 3 παιδιά με 2 γυναίκες, είχε μια μεγαλύτερη αδελφή την Ερμενγάνδη που παντρεύτηκε τον Κόναν Α΄ της Βρετάνης (960), έναν μικρότερο αδελφό τον τον Γοδεφρείδο και έναν ετεροθαλή αδελφό τον Μαυρίκιο (980).
Ιουλιανή Μοναρχία

Η Ιουλιανή Μοναρχία (Γαλλικά: la monarchie de Juillet), επίσημα το Βασίλειο των Γάλλων (Γαλλικά: Royaume des Français), ήταν μια περίοδος φιλελεύθερης συνταγματικής μοναρχίας στη Γαλλία υπό τον Βασιλιά Λουδοβίκο Φίλιππο που άρχισε με την Ιουλιανή Επανάσταση (ή Τρεις Ένδοξες Ημέρες) του 1830 και τελείωσε με την Επανάσταση του 1848. Άρχισε με την ανατροπή της συντηρητικής κυβέρνησης του Καρόλου Ι' και της προγενέστερης εποχής του Οίκου των Βουρβόνων. Ο Λουδοβίκος Φίλιππος, ένα μέλος του παραδοσιακά πιο φιλελεύθερου κλάδου της Ορλεάνης του Οίκου των Βουρβόνων, ανακηρύχθηκε "roi des Français" ("Βασιλιάς των Γάλλων") παρά "roi de France" ("Βασιλιάς της Γαλλίας"), δίνοντας έμφαση στη λαϊκή καταγωγή της βασιλείας του. Το ιδανικό του νέου καθεστώτος αναλύθηκε από την διάσημη δήλωση του Λουδοβίκου Φίλιππου τον Ιανουάριο του 1831: "Θα προσπαθήσουμε να παραμείνουμε σε ένα "juste milieu" (το δίκαιο μέσο), σε μια ίση απόσταση από τις υπερβολές της λαϊκής εξουσίας και τις καταχρήσεις της βασιλικής εξουσίας."
Ενωτική Αντικαπιταλιστική Αριστερά

Η Ενωτική Αντικαπιταλιστική Αριστερά ήταν ένας πολιτικός σχηματισμός της αντικαπιταλιστικής ριζοσπαστικής αριστεράς στην Ελλάδα.
Χριστόδουλος Κλονάρης

Ο Χριστόδουλος Κλονάρης ή Κλωνάρης (1788 - 1849) ήταν Έλληνας νομικός και πολιτικός από το Λιασκόβετσι της Ηπείρου, τη σημερινή Λεπτοκαρυά Ζαγορίου, πληρεξούσιος, μέλος του Πανελληνίου, επίτροπος της Επικράτειας στο Ανώτατο Δικαστήριο, γερουσιαστής, υπουργός επί της Δικαιοσύνης, πρώτος πρόεδρος του Αρείου Πάγου και επίτιμος καθηγητής στη νομική σχολή Αθηνών.
Αμβρόσιος Καλεπίνο

Ο Αμβρόσιος Καλεπίνο ("Ambrogio Calepio", 1435 – 1511) ήταν Ιταλός λόγιος μοναχός και λεξικογράφος. Ανήκε στο θρησκευτικό Τάγμα των Αυγουστίνων.

Αφιερώθηκε ιδιαίτερα, σχεδόν σε όλο το βίο του, στη σύνταξη και συγγραφή του πρώτου και μοναδικού μέχρι της εποχής του πολύγλωσσου λεξικού που φέρεται με το όνομά του Λεξικό Καλεπίνο. Αυτό εκδόθηκε αρχικά στο Ρέτζιο το 1502, μόνο στη λατινική γλώσσα με τον τίτλο «Comucopiae». Από το 1542 μέχρι το 1592 ακολούθησαν πολύγλωσσες εκδόσεις. Ειδικότερα αυτή που εκδόθηκε στη Βασιλεία το 1592 περιελάμβανε έντεκα γλώσσες (λατινική, αγγλική, βελγική, γαλλική, γερμανική, εβραϊκή, ελληνική, ισπανική, ιταλική, ουγγρική και ουκρανική).

Εκ του λεξικού εκείνου η λέξη «καλεπίνο» καθιερώθηκε στη συνέχεια να σημαίνει στην ιταλική γλώσσα οποιοδήποτε βοήθημα με χρήσιμες πληροφορίες, σημειώσεις κ.λπ.
Γεώργιος Μπλέσσας

Ο Γεώργιος Μπλέσσας (1 Ιανουαρίου 1905 - 26 Σεπτεμβρίου 1943) ήταν αριστοκρατικής καταγωγής αξιωματικός του Βασιλικού Πολεμικού Ναυτικού. Επεσε μαχόμενος κατά τη βύθιση από τη γερμανική αεροπορία του αντιτορπιλικού Βασίλισσα Όλγα D-15, του οποίου ήταν κυβερνήτης, στο Λακκί της Λέρου στις 26 Σεπτεμβρίου του 1943.
Ουγγρική Επανάσταση του 1956

Η Ουγγρική Επανάσταση του 1956 (ουγγρικά os forradalom), κατά άλλους Αντεπανάσταση, ήταν μια αντισοβιετική εξέγερση κατά της κυβέρνησης της Λαϊκής Δημοκρατίας της Ουγγαρίας, η οποία διήρκεσε από τις 23 Οκτωβρίου μέχρι τις 10 Νοεμβρίου 1956.

Η αφορμή της εξέγερσης ήταν μια διαδήλωση φοιτητών, η οποία προσέλκυσε χιλιάδες κόσμο, που διαδήλωσαν στη Βουδαπέστη με πορεία προς το κτίριο του Κοινοβουλίου. Μια αντιπροσωπεία των φοιτητών, αφού εισέρχεται στο κτίριο του ραδιοφώνου, σε μια προσπάθεια να επιδώσει ψήφισμα με τις απαιτήσεις της, τέθηκε υπό κράτηση. Οι διαδηλωτές ζητούν την απελευθέρωση της αντιπροσωπείας, αλλά δέχονται πυροβολισμούς από το εσωτερικό του κτιρίου. Οι ειδήσεις διαδίδονται με ταχύτητα και ταραχές και βία ξεσπούν σε όλη την πρωτεύουσα.
Φαρκαδόνα

Η Φαρκαδόνα είναι κωμόπολη του Νομού Τρικάλων. Βρίσκεται στα ανατολικά του νομού, ανάμεσα στα Τρίκαλα και τη Λάρισα. Ο οικισμός στο παρελθόν ονομαζόταν Τσιότι, από την τούρκικη λέξη «τσι οτ» που σημαίνει χλωρό πράσινο χορτάρι. Μετονομάστηκε σε Φαρκαδόνα το 1955 από το όνομα της αρχαίας Θεσσαλικής πόλης που ήταν χτισμένη περίπου στην ίδια θέση. Η Φαρκαδόνα είναι έδρα του Δήμου Φαρκαδόνας και έχει πληθυσμό 2.052 κατοίκους, σύμφωνα με την Απογραφή του 2011.
Προστ Γκραν-Πρι

Η Prost AP01 του [[Ολιβιέ Πανί]] το 1998 στον Καναδά
Η Προστ Γκραν-Πρι ("Prost Grand Prix") είναι παλαιά γαλλική ομάδα της Φόρμουλα 1 με έδρα το Παρίσι, η οποία συμμετείχε στο παγκόσμιο πρωτάθλημα από το 1997 μέχρι το 2001 χωρίς να καταφέρει ιδιαίτερα αποτελέσματα. Ιδιοκτήτης της ήταν ο τετράκις παγκόσμιος πρωταθλητής Αλαίν Προστ.
S/2009 S 1

Το S/2009 S 1 είναι η προσωρινή ονομασία ενός φυσικού δορυφόρου του Κρόνου.
Γουλιέλμος και Μαρία

160px|thumb|right|Η Μαρία Β'
Η φράση Γουλιέλμος και Μαρία συχνά αναφέρεται στην κοινή διοίκηση στο Βασίλειο της Αγγλίας και στο Βασίλειο της Σκωτίας του Βασιλιά Γουλιέλμου Γ' και της συζύγου του Βασίλισσας Μαρίας Β', κόρης του Ιακώβου Β'. 

Η κοινή βασιλεία τους άρχισε τον Φεβρουάριο του 1689, όταν κλήθηκαν στο θρόνο από το Κοινοβούλιο, αντικαθιστώντας τον Ιάκωβο Β', ο οποίος "θεωρήθηκε ότι είχε εγκαταλείψει" την χώρα κατά την Ένδοξη Επανάσταση του 1688. Αφού η Μαρία πέθανε το 1694, ο Γουλιέλμος της Οράγγης κυβέρνησε μόνος έως το θάνατο του το 1702. Η διοίκηση τους ήταν η μόνη περίοδος στη Βρετανική ιστορία στην οποία "από κοινού μονάρχες" με ίσες δυνάμεις επιτράπηκε να κυβερνήσουν. Σε μια άλλη παρόμοια περίπτωση, ο Φίλιππος και η Μαρία Α' της Αγγλίας ήταν από κοινού μονάρχες, αλλά ο Φίλιππος δεν ήταν ίσος με την Μαίρη. Οι Γουλιέλμος και Μαρία ήταν άτεκνοι και τους διαδέχθηκε βασικά η νεότερη αδελφή της Μαίρης, Άννα.
65489 Κητώ

Η 65489 Κητώ, ή 2003 FX128, είναι ένα αντικείμενο του εσωτερικού νέφους του Όορτ, με ένα δορυφόρο, τον Φόρκυ. Ανακαλύφθηκε στις 22 Μαρτίου 2003. Η τροχιά της τέμνει αυτή του Ουρανού και μπορεί να είναι κένταυρος. Πήρε το όνομά της από τη μυθολογική Κητώ.
(202421) 2005 UQ513

Το (202421) 2005 UQ513 είναι ένα μεγάλο κλασικό αντικείμενο της ζώνης του Κάιπερ με διάμετρο περίπου 500 χιλιόμετρα. Ανακαλύφθηκε στις 21 Οκτωβρίου 2005. Φωτομετρικές παρατηρήσεις έδειξαν ότι μια πιθανή περίοδος περιστροφής αυτού του αντικείμενου είναι 7,03 ώρες, αν και τα περιθώρια λάθους είναι πολύ μεγάλα.
Ημέρα Ανακωχής

Ημέρα Ανακωχής ή Ημέρα Εκεχειρίας ονομάζεται η επέτειος της λήξης του Πρώτου Παγκοσμίου Πολέμου η οποία γιορτάζεται στις 11 Νοεμβρίου στη Γαλλία και το Βέλγιο με το όνομα «L'Armistice» (όπου είναι και επίσημη αργία).

Στη Μεγάλη Βρετανία και αρκετές χώρες της Κοινοπολιτείας φέρεται με το όνομα "Ημέρα Ανάμνησης" («Remembrance Day» ή «Jour du Souvenir» στον Καναδά), στην Πολωνία με το όνομα «Ημέρα Πολωνικής Ανεξαρτησίας» και στην Αμερική με το όνομα «Veterans Day» (= Ημέρα Παλαιμάχων). 

Στις 11:00 π.μ. 11 Νοεμβρίου 1918, «την ενδέκατη ώρα, της ενδέκατης μέρας, του ενδέκατου μήνα» όπως αναφέρεται αρκετές φορές από τον τύπο η χρονική στιγμή έναρξης της συνθήκης ανακωχής των συμμάχων με τη Γερμανία της Κομπιέν (Compiègne), έληξε και επίσημα ο Πρώτος Παγκόσμιος Πόλεμος.

Η επέτειος εορτάζεται με κατάθεση στεφάνου στο μνημείο Αγνώστου Στρατιώτη από ανώτατους εκπροσώπους των αρχών (π.χ. στο Παρίσι ο Πρόεδρος της Γαλλικής Δημοκρατίας καταθέτει στεφάνι στο μνημείο του Άγνωστου Στρατιώτη κάτω από την Αψίδα του Θριάμβου) και κατά παράδοση με δύο λεπτών σιγή που αρχίζει στις 11:00 π.μ. της 11ης Νοεμβρίου, για να δοθεί φόρος τιμής στα 20 εκατομμύρια νεκρούς του Πρώτου Παγκοσμίου Πολέμου.
Μιχαήλ Ποτλής

Ο Μιχαήλ Ποτλής (1810 - 1863) ήταν Έλληνας νομικός και πολιτικός.
(15874) 1996 TL66

To (15874) 1996 TL66 είναι ένα αντικείμενο του εσωτερικού νέφους του Όορτ, το πρώτο αντικείμενο της περιοχής που αναγνωρίστηκε ως τέτοιο, αν και το πρώτο αντικείμενο της περιοχής που ανακαλύφθηκε είναι το (48639) 1995 TL8. Ανακαλύφθηκε τις 9 Οκτωβρίου 1996. Είναι υποψήφιος πλανήτης νάνος.

Το 2007 υπολογίστηκε με βάση παρατηρήσεις από το διαστημικό τηλεσκόπιο Σπίτζερ ότι το 1996 TL66 έχει διάμετρο 575 ±115 χιλιόμετρα. Το 2012 παρατηρήσεις από το διαστημικό τηλεσκόπιο Χέρσελ έδειξαν ότι το αντικείμενο έχει αρκετά μικρότερη διάμετρο, περίπου 340 χιλιόμετρα. Μάλιστα όταν η ομάδα που μελετούσε τα δεδομένα από το Χέρσελ ξαναεπεξεργάστηκε τα στοιχεία από το Σπίτζερ βρήκε ότι τα στοιχεία έδειχναν στην πραγματικότητα ένα αντικείμενο με διάμετρο περίπου 330 χιλιόμετρα και λευκάγεια 0,118. Τα στοιχεία από τις καμπύλες φωτός δείχνουν ότι σφαιροειδές με κάποιες περιοχές με χαμηλότερη λευκάγεια. Με βάση αυτές τις καμπύλες υπολογίστηκε ότι το σώμα έχει περίοδο περιστροφής 12 ώρες, αν και επειδή τα δεδομένα ήταν κατακερματισμένα, αυτή η μέτρηση μπορεί να είναι τελείως λάθος.
Ακρωτήριο της Καλής Ελπίδος

thumb|right||220px|Η ανατολική ακτή του Ακρωτηρίου

Το Ακρωτήριο της Καλής Ελπίδος (ή της Ελπίδας) είναι ένα από τα διασημότερα ακρωτήρια του κόσμου, βρίσκεται στο νότιο άκρο της Αφρικής, χωρίς όμως και να αποτελεί τη νοτιότερη εσχατιά της αφρικανικής ηπείρου, που πολλοί λανθασμένα θεωρούν.

Βρίσκεται συγκεκριμένα επί της δυτικής πλευράς της νότιας εσχατιάς της Αφρικής προς τον Ατλαντικό Ωκεανό και περίπου 90 ν. μίλια (150 χλμ.) βορειοδυτικότερα της νοτιότερης εσχατιάς που είναι το Ακρωτήριο των Βελονών ή Ακρωτήριο Αγκούλιας. 

Το ακρωτήριο της Καλής Ελπίδας είναι βραχώδες, απόκρημνο και με αρκετές απορρωγές. Πρόκειται για ένα συνηθισμένο στην όψη ακρωτήριο, που όμως υπήρξε πολύ σπουδαίο την εποχή των εξερευνήσεων, στην αναζήτηση των δυτικών Ινδιών. 
thumb|left||200px|Χάρτης με τις θέσεις των Ακρωτηρίων της Καλής Ελπίδος και της Αγκούλιας.
Πρώτος εξερευνητής που έφθασε στο ακρωτήριο αυτό ήταν ο Πορτογάλος θαλασσοπόρος Βαρθολομαίος Ντιάζ, μόλις 35 χρόνια μετά την Άλωση της Κωνσταντινούπολης, το 1488, ο οποίος και το ονόμασε αρχικά Κάμπο ντας Τορμέντας, (= Ακρωτήριο των Τρικυμιών), λόγω της μεγάλης θαλασσοταραχής που αντιμετώπισε στη περιοχή, πλην όμως ο Βασιλιάς Ιωάννης Β΄ της Πορτογαλίας διαισθανόμενος ότι τελικά από εκεί συνεχίζει πλέον ανατολικά ο θαλάσσιος δρόμος προς την Ινδία το ονόμασε επίσημα Κάμπο ντα Μπόα Εσπεράντζα, που σημαίνει Ακρωτήριο της Καλής Ελπίδος (προς Ινδία). To 1652 όταν κατέλαβαν την περιοχή οι Ολλανδοί θαλασσοπόροι το ονόμασαν "Ακρωτήριο Αποικίας" (Κόλονυ). Το 1795 που η Ολλανδία βρισκόταν υπό γαλλική κατοχή το ακρωτήριο κατέλαβαν οι Άγγλοι που παρέμεινε σ΄ αυτούς, μέχρι το 1910 με τη δημιουργία της Νοτιοαφρικανικής Ένωσης επανακτώντας το προηγούμενο, (σημερινό) όνομα.

Το ότι ονομάσθηκε αυτό και όχι η λίγο νοτιότερη ακόμη εσχατιά ήταν αφενός μεν από το γεγονός ότι απ΄ αυτό το γεωγραφικό σημείο το πλοίο που επιχειρεί τον περίπλου, από Δ. προς Α., αλλάζει πορεία ανατολικότερη, από νότια που ακολουθούσε, αφετέρου διότι αμέσως μετά ανοίγεται ένας κόλπος που πιθανώς η παράλλαξή του να δημιούργησε την εντύπωση του νοτιότερου άκρου της Αφρικής. Όπως και να είχε όμως, για την εποχή εκείνη, η ψυχολογία που παρείχε η αλλαγή πορείας ήταν πολύ σημαντική στο ηθικό των θαλασσοπόρων και των πληρωμάτων των ιστιοφόρων πλοίων τους, αλλά και των μετέπειτα αποικιστών, έτσι ώστε να περιοριστεί το όνομα και να καθιερωθεί σκέτο «Ακρωτήριο», όπως ομοίως αυτό της Κρήτης στην Ελλάδα.

Σημειώνεται όμως ότι με την ονομασία Ακρωτήριο της Καλής Ελπίδος ονομάζεται και η χερσόνησος της οποίας αποτελεί εσχατιά, καθώς και η γύρω ηπειρωτική περιοχή που αποτέλεσε διοικητικά μία από τις τέσσερις επαρχίες της Νοτιοαφρικανικής Ένωσης με πρωτεύουσα το Κέιπ Τάουν.

Καλης Ελπιδος
Paramore

Οι Paramore είναι pop rock συγκρότημα το οποίο δημιουργήθηκε στο Τενεσσί των Η.Π.Α. το 2004. Αποτελείται από τους Hayley Williams (φωνητικά/αρμόνιο) και Taylor York (κιθάρα). Το ντεμπούτο άλμπουμ του συγκροτήματος, All We Know Is Falling, κυκλοφόρησε το 2005 και το δεύτερο άλμπουμ τους, Riot! το οποίο γνώρισε μεγαλύτερη επιτυχία, το 2007. Το τρίτο άλμπουμ των Paramore, Brand New Eyes κυκλοφόρησε στις 29 Σεπτεμβρίου του 2009 και έχει καταφέρει υψηλότερες θέσεις στα παγκόσμια charts. Μετά την αποχώρηση των αδερφών Farro, τα εναπομείναντα μέλη των Paramore, η Hayley, ο Jeremy και ο Taylor, προσπάθησαν να έρθουν ξανά στην επιφάνεια, το 2011, με την κυκλοφορία τεσσάρων singles, τα οποία αποτέλεσαν το online άλμπουμ εν ονόματι Singles Club. Στις 9 Απριλίου του 2013, οι Paramore κυκλοφόρησαν το 4ο άλμπουμ τους ως συγκρότημα και το πρώτο τους μετά την αποχώρηση των Farro, στο οποίο έδωσαν το όνομα του συγκροτήματος, δηλαδή Paramore.
Τηλεπικοινωνιακός πύργος του Μονζουίκ

O Τηλεπικοινωνιακός πύργος του Μονζουίκ είναι το έργο του μηχανικού και αρχιτέκτονα Σαντιάγο Καλατράβα, χτίστηκε μεταξύ 1989 και 1992, και βρίσκεται στο Ολυμπιακό δαχτυλίδι (Anella Olímpica) της Βαρκελώνης (Καταλονία) που κατασκευάστηκε για τους Ολυμπιακούς Αγώνες του 1992. 

Αυτός ο πύργος χάλυβα, ύψους 136 μέτρων, διαθέτει ένα πρωτοποριακό σχεδιασμό σε σχέση με τους περισσότερους πύργους τηλεπικοινωνιών, θυμίζοντας τη σιλουέτα ενός αθλητή που μεταφέρει την Ολυμπιακή φλόγα. Το πάνω μέρος του, μοιάζει με ένα βέλος μαζί με ένα τόξο. Στη βάση υπάρχει μια πηγή, όπου έχουν προσαρμοστεί στοιχεία της θάλασσας ώστε να έχει τη μορφή κυμάτων. Ο πύργος είναι λευκός και αποτελείται από πλάκες μετάλλου. Παράλληλα η βάση είναι επικαλυμμένη με "trencadís" (είδος μωσαϊκού) μια σαφής αναφορά στα χαρακτηριστικά του Γκαουντί.

Φορέας υλοποίησης της κατασκευής του πύργου ήταν η ισπανική εταιρεία τηλεπικοινωνιών "Telefonica", γι' αυτό και ο πύργος ονομάζεται επίσης και "Torre Telefónica". Στους τουρίστες είναι γνωστός ως "Πύργος του Μονζουίκ", ενώ οι κάτοικοι της Βαρκελώνης τον ονομάζουν απλά, "Πύργο Καλατράβα". 
Ο προσανατολισμός του πύργου χρησιμεύει στην πράξη και ως ένα ηλιακό ρολόι, με τη σκιά της κεντρικής βελόνας να πέφτει στην "πλατεία της Ευρώπης."

Όπως για πολλά από τα κτίρια που κατασκευάστηκαν για τους Ολυμπιακούς Αγώνες του 1992, έτσι και για τον πύργο, ο χρόνος κατασκευής του ήταν πολύ σύντομος. Εφαρμόστηκε ένα ευέλικτο σκυρόδεμα, όπως αυτό που χρησιμοποιείται για την κατασκευή των καπνοδόχων σε σταθμούς ηλεκτροπαραγωγής, αλλά και γιατί βοηθούσε στο χρωματισμό. Η χρήση του συγκεκριμένου σκυροδέματος που εφαρμόστηκε, ήταν αναγκαία προκειμένου να μειωθεί ο χρόνος κατασκευής. Ο πύργος ολοκληρώθηκε το φθινόπωρο του 1991.

Ομοίωμα του πύργου δίνεται από το 2006 ως τρόπαιο, στο νικητή του Grand Prix της Φόρμουλα 1 στη Βαρκελώνη.
53311 Δευκαλίων

Ο 53311 Δευκαλίων (προσωρινή ονομασία: 1999 HU 11) είναι ένα μεταποσειδώνιο αντικείμενο (TNO). Ανακαλύφθηκε το 1999 στο πλαίσιο του προγράμματος Deep Ecliptic Survey (DES). Έχει χαρακτηριστεί ως cubewano, δηλαδή κλασσικό αντικείμενο της Ζώνης του Κάιπερ. Έλαβε το όνομά του από τον Δευκαλίωνα, από την ελληνική μυθολογία. Μπορεί να είναι και Κένταυρος.
Δεβόνια περίοδος

Με τον όρο Δεβόνια περίοδος, εννοείται εκείνη η γεωλογική περίοδος της παλαιοζωικής εποχής, η οποία έχει ως σημείο έναρξης τα 397.5 ± 2.7 εκατομμύρια έτη π.π. και ολοκληρώνεται στα 359,2 ± 2,5 εκατομμύρια έτη π.π. όταν ξεκινά η Λιθανθρακοφόρος περίοδος . Σημαντικό σημείο της συγκεκριμένης περιόδου είναι η εμφάνιση των πρώτων αμφίβιων που σηματοδοτούν τη δυνατότητα μετάβασης της ζωής από το υδρόβιο στο αερόβιο περιβάλλον. Έλαβε την ονομασία της από την περιοχή Ντέβον της Αγγλίας, όπου και πρωτοπαρατηρήθηκαν αποθέσεις αυτής της περιόδου.
Αρχοντικό Λογοθέτη

Το Αρχοντικό Λογοθέτη, κτίσμα της Τουρκοκρατίας, βρίσκεται στο Μοναστηράκι της Αθήνας, απέναντι από τη Βιβλιοθήκη του Αδριανού, στην oδό Άρεως 14. Μια καμάρα της πύλης του αρχοντικού, μια βρύση, ένα λίθινο εξωτερικό κλιμακοστάσιο, που οδηγούσε στο ανώγειο του σπιτιού και μια αυλή, περιτριγυρισμένη από μεταγενέστερα κτίσματα, είναι ότι απέμεινε σήμερα από αυτό το αθηναϊκό αρχοντικό της Τουρκοκρατίας. Μέσα στην αυλή της παλιάς οικίας του Λογοθέτη βρίσκεται και το εκκλησάκι του Αγίου Ελισσαίου, που ανήκε στην οικογένεια.

Το Αρχοντικό του Λογοθέτη βρισκόταν απέναντι από τις φυλακές του Παλαιού Στρατώνα στην Οδό Άρεως, η οποία τότε λεγόταν «πλατέα ρούγα του Κάτω Συντριβανιού». Εκεί ήταν το θορυβώδες παζάρι της οθωμανικής Αθήνας, όπου, εκτός από μαγαζιά και καφενέδες, υπήρχαν και ιδιωτικές κατοικίες.

Ο Δημήτριος Γρ. Καμπούρογλου (1852 - 1942) αναφέρει στο βιβλίο του "Αι Παλαιαί Αθήναι" (1922) τα εξής: "«Ο Προφήτης Ελισσαίος τέλος σώζεται και λειτουργείται κανονικώς. Είναι μάλιστα δημοφιλέστατος εις τας γυναικείας ομάδας και πάντοτε φωτίζει και προστατεύει τα ωραία απομεινάρια του αρχοντικού των Λογοθετών, εις ο περιεκλείετο"». 

Αλλά και ο αρχαιολόγος και ιστορικός της τέχνης Μανόλης Χατζηδάκης γράφει σ' ένα άρθρο του στο περιοδικό "Καλλιτεχνικά Νέα" (1943): 
Ο Νικόλαος Λογοθέτης καταγόταν από τη Τζιά και νέος βρισκόταν στη δούλεψη του αρχιναυάρχου του οθωμανικού στόλου Τζανούμ Χότζα, τον οποίο ακολουθούσε στις εκστρατείες του. Όταν έπεσε στη δυσμένεια του ναυάρχου, κατέφυγε στην Αθήνα κρυπτόμενος στο μοναστήρι της Πεντέλης. Πανούργος στο χαρακτήρα του και δολοπλόκος, πέτυχε τη συγχώρεση του Τζανούμ Χότζα, παίρνοντας μαζί του μέρος στην άλωση της βενετοκρατούμενης Τήνου. Αργότερα ήρθε και κατοίκησε στην Αθήνα, όπου νυμφεύτηκε τη θυγατέρα του Βερνάρδου Καπετανάκη, που είχε το προξενείο της Μεγάλης Βρεττανίας. Κατάφερε τελικά να γίνει και ο ίδιος πρόξενος της Βρετανίας.

Στο χώρο αυτό ο λόρδος Έλγιν είχε μεταφέρει προσωρινά τα μάρμαρα της Ακρόπολης προτού τα μεταφέρει στην Αγγλία.

Τους ξένους περιηγητές στην τουρκοκρατούμενη Αθήνα, είχε απασχολήσει αρκετά η ασθένεια, ο θάνατος και η κηδεία της θυγατέρας του Αθηναίου άρχοντα Νικολάου Λογοθέτη, γύρω στο 1805. Ο Καμπούρογλου περιγράφει, με περισσή συγκίνηση, το όλο περιστατικό (βλ. "Αι Παλαιαί Αθήναι", 1922).

Στα νεότερα χρόνια, στην εκκλησία του Αγίου Ελισσαίου, δίπλα στα ερείπια του αρχοντικού Λογοθέτη, έψαλλαν ο Αλέξανδρος Παπαδιαμάντης, ο Αλέξανδρος Μωραϊτίδης και ο Ζαχαρίας Παπαντωνίου. Στο ναό εκκλησιαζόταν επίσης οι λόγιοι Θ. Βελιανίτης, Παύλος Νιρβάνας, Γ. Τσακόπουλος, Γιάννης Βλαχογιάννης και άλλοι πολλοί θαυμαστές του Παπαδιαμάντη.
Ορδοβίκια περίοδος

Η Ορδοβίκια περίοδος είναι μία γεωλογική περίοδος της Παλαιοζωικής εποχής και εκτείνεται σε χρονικό διάστημα 488,3 ± 1,7 έως 443,7 ± 1,5 εκατομμύρια έτη π.π. . Ακολουθεί την Κάμβρια περίοδο και ακολουθείται από τη Σιλούρια περίοδο. Έλαβε το όνομά της από την ουαλική φυλή των Ορδοβίκων. Παρά το γεγονός ότι η αναγνώρισή της ως διακριτή γεωλογική περίοδος άργησε στο Ηνωμένο Βασίλειο, έγινε γρήγορα αποδεκτή σε άλλες χώρες και υιοθετήθηκε επίσημα το 1906, ως περίοδος της παλαιοζωικής εποχής από το Διεθνές Γεωλογικό Συμβούλιο.
Παλαιογενής περίοδος

Ο [[Μεσόνυξ]], σαρκοβόρο που εμφανίστηκε κατά την [[Ηώκαινος|Ηώκαινο]].
Με τον όρο Παλαιογενής περίοδος ή παλαιογενές σύστημα, ανεπίσημα Κατώτερη Τριταία, εννοείται η περίοδος που ακολουθεί την Κρητιδική και τη λήξη της Μεσοζωικής εποχής. Η έναρξή της τοποθετείται στα 55,8 ± 0,2 εκατομμύρια έτη π.π. και η λήξη της στα 5,332 ± 0,005, οπότε αρχίζει η Νεογενής περίοδος .
Νεογενής περίοδος

Η Νεογενής περίοδος (προσαρμογή της ελληνικής γλώσσας : νεογενής, ) είναι γεωλογική περίοδος με σημείο έναρξης τα 23.03 ± 0,05 εκατομμύρια έτη π.π. έως 2,588 εκατομμύρια έτη πριν, κατά την έναρξη της ανεπίσημης ακόμη τετραδικής περιόδου. Η Νεογενής ακολουθεί την Παλαιογενή της καινοζωικής εποχής. Σύμφωνα με την τρέχουσα πρόταση της ICS, η νεογενής περίοδος αποτελείται από τις υποπεριόδους Μειόκαινο και Πλειόκαινο, αγνοώντας την εν χρήσει Πλειστόκαινο και Ολόκαινο.
Ινζελζέ

Ο Ινζελζέ ("Ingelger", Ρεν, αρχές 9ου αιώνα – 888) ήταν Γάλλος ευγενής και στρατιωτικός. Ήταν γιος του Τερτύλλου και της Πετρονίλλας. 
Όταν απεβίωσε ο πατέρας του (877) έγινε διάδοχος στα εδάφη του σύμφωνα με το καταστατικό του Κουϊέρζι, που είχε υπογράψει ο βασιλιάς Κάρολος Β΄ ο "Φαλακρός". Ο Ινζελζέ περιγράφεται σαν μεγάλη στρατιωτική προσωπικότητα, με εξαιρετικό χαρακτήρα.
Ευημερισμός

Ευημερισμός ονομάζεται η φιλοσοφική θεωρία του Ευήμερου, Κυρηναϊκού φιλοσόφου του Γ΄ αιώνα π.Χ., η οποία αναπτύσσεται στο έργο του «Ιερά αναγραφή», από το οποίο σώζονται μόνο αποσπάσματα. Λέγεται ότι επεχείρησε εξερευνητικό ταξίδι στην Ερυθρά θάλασσα και τα μεσημβρινά παράλια της Ασίας. Στο βιβλίο του διηγείται το πως διαπλέοντας τον Ινδικό Ωκεανό βρέθηκε στο νησί των Παγχαίων. Εκεί βρήκε έναν ναό του Δία και μία χρυσή στήλη, όπου ήταν γραμμένες οι πράξεις του Ουρανού, του Κρόνου, και του Δία. Σύμφωνα με αυτά ο Ευήμερος υποστήριζε ότι οι θεοί ήταν αξιόλογοι άνθρωποι (βασιλιάδες) που η φήμη τους ήταν τόσο μεγάλη, ώστε έγιναν θρύλοι, και οι άνθρωποι τους ανύψωσαν σε θεούς.

Ο όρος χρησιμοποιήθηκε για κάθε φιλοσοφική θεώρηση των θεών ως σπουδαίων ανθρώπων.
Φούλκων Α΄ του Ανζού

Ο Φούλκων Α΄ του Ανζού ("Foulques Ier d'Anjou", 870 – 942) ή Φούλκων ο ερυθρός ("Foulques le Roux", δηλ. "Κόκκινο Γεράκι") κυβέρνησε την κομητεία του Ανζού πρώτα ως υποκόμης και στη συνέχεια ως κόμης μέχρι τον θάνατό του. 

Ήταν ο πρώτος κόμης του Ανζού (898 - 942) και ο πρώτος κόμης από τον Οίκο του Ινζελζέ ήταν γιος του υποκόμη Ινζελζέ και της Αδελαΐδας του Αμπουάζ. Προήγαγε την υποκομητεία του Ανζού την οποία παρέλαβε από τον πατέρα του σε κομητεία και την διατήρησε μέχρι τον θάνατο του.
Αρχαίο θέατρο Επιδαύρου

μικρογραφία|300x300εσ|Αρχαίο θέατρο Επιδαύρου
μικρογραφία|300x300εσ|Αρχαίο θέατρο Ασκληπιείου Επιδαύρου
Το αρχαίο θέατρο της Επιδαύρου βρίσκεται στο νοτιοανατολικό άκρο του ιερού που ήταν αφιερωμένο στον θεραπευτή θεό της αρχαιότητας, τον Ασκληπιό, στο Ασκληπιείο Επιδαύρου. Είναι χτισμένο στη δυτική πλαγιά του Κυνόρτιου όρους. Βρίσκεται κοντά στο σημερινό Λυγουριό της Αργολίδας και ανήκει στον Δήμο Επιδαύρου. Θεωρείται το τελειότερο αρχαίο ελληνικό θέατρο από άποψη ακουστικής και αισθητικής.
(90568) 2004 GV9

Το (90568) 2004 GV9 είναι ένα μεγάλο αντικείμενο της ζώνης του Κάιπερ με διάμετρο 680 χιλιόμετρα, που ανακαλύφθηκε στις 13 Απριλίου 2004. Είναι και Κένταυρος. Το αντικείμενο έχει φωτογραφηθεί από τις 21 Δεκεμβρίου 1954, χωρίς όμως να αναγνωριστεί ως αστεροειδής.

Είναι πιθανόν να είναι πλανήτης νάνος. Η διάμετρός του με βάση παρατηρήσεις από το διαστημικό τηλεσκόπιο Σπίτζερ υπολόγιστηκε ότι έχει διάμετρο 677±70 km, ενώ το εύρος περιορίστηκε από παρατηρήσεις από το διαστημικό τηλεσκόπιο Χέρσελ σε 680±34 χιλιόμετρα. Η μελέτη της καμπύλης φωτός του αστεροειδή έδειξε μόνο μικρές παρεκτροπές, υποδεικνύοντας ότι το 2004 GV9 είναι σφαιροειδές με μερικές μικρές περιοχές χαμηλής λευκάγειας.
Γέφυρα του Αρκαδικού

Η Γέφυρα του Αρκαδικού, γνωστή και ως Γέφυρα της Καζάρμας (σημερινή τουριστική σήμανση/πινακίδα: "Μυκηναϊκή Γέφυρα Α΄") είναι μυκηναϊκή γέφυρα, που βρίσκεται στο χωριό Αρκαδικό Αργολίδας. Θεωρείται η αρχαιότερη διατηρημένη γέφυρα της Ευρώπης και πιθανότατα του κόσμου, καθώς και η αρχαιότερη μονότοξη γέφυρα που παραμένει μέχρι σήμερα σε χρήση. Η γέφυρα χτίστηκε την Εποχή του χαλκού, μάλλον τον 13ο αιώνα π.Χ. και ήταν μέρος του οδικού δικτύου που είχαν κατασκευάσει οι Μυκηναίοι στην περιοχή της Αργολίδας, για τη διασύνδεση της Επιδαύρου με τις Μυκήνες και την Τίρυνθα.

Η γέφυρα είναι κατασκευασμένη από γιγαντιαίους ογκόλιθους, χαρακτηριστικό των κυκλώπειων μυκηναϊκών κατασκευών. Έχει μήκος 22 μέτρα, πλάτος 5,6 μέτρα και ύψος 4 μέτρα. Εκτός από την γέφυρα του Αρκαδικού στην ευρύτερη περιοχή σώζονται άλλες τέσσερις παρόμοιες γέφυρες, με σημαντικότερες τη γέφυρα στο Γαλούση (κάποιες πηγές θεωρούν αυτήν αρχαιότερη) και το «Πετρογεφύρι» (πινακίδα: "Μυκηναϊκή Γέφυρα Β΄").
Κοινοβούλιο της Ναβάρρας

Το Κοινοβούλιο της Ναβάρρας (Ισπανικά "Parlamento de Navarra", Βασκικά "Nafarroako Parlamentua") ή επίσης γνωστό ως "Cortes de Navarra" είναι το αυτόνομο μονοθάλαμο κοινοβούλιο της Ναβάρρας.
Μεσοζωικός αιώνας

Ο Μεσοζωικός αιώνας είναι ένας από τους τρεις γεωλογικούς αιώνες του Φανεροζωικού μεγααιώνα, ο δεύτερος κατά σειρά. Η αρχή του τοποθετείται στο τέλος της Πέρμιας περιόδου 251 εκατομμύρια χρόνια πριν, και τελειώνει 65,5 εκατομμύρια χρόνια πριν.

Χωρίζεται σε τρεις περιόδους:
* Τριασική (251.0 Ma έως 199.6 Ma)
* Ιουρασική (199.6 Ma έως 145.5 Ma)
* Κρητιδική (145.5 Ma έως 65.5 Ma)

Ο Μεσοζωικός αιώνας ξεκινά με την μαζική εξαφάνιση ειδών στο τέλος της Πέρμιας περιόδου. Κυριότερη ομάδα οργανισμών που εξαφανίζονται είναι οι τριλοβίτες. Κατά την διάρκεια του μεσοζωικού αιώνα εμφανίστηκαν πολλά νέα είδη, όπως οι Δεινόσαυροι (εμφανίστηκαν στο τέλος της Τριασικής περιόδου), τα πρώτα θηλαστικά (κατά την πρώιμη ιουρασική περίοδο), τα πτηνά (κατά την όψιμη ιουρασική περίοδο) και τα σπερματόφυτα (κατά την πρώιμη Κρητιδική). Ο Μεσοζωικός αιώνας τελειώνει με μαζική εξαφάνιση ειδών στο τέλος της Κρητιδικής περιόδου. Σ' αυτή την μαζική εξαφάνιση που έπληξε κυρίως τα είδη της ξηράς εξαφανίστηκαν και οι Δεινόσαυροι.
Clevo

Η Clevo Co. (Clevo) είναι εταιρία κατασκευής προσωπικών υπολογιστών. Ιδρύθηκε το 1983 και έχει έδρα την Ταϊβάν, όπου κατέχει την τέταρτη θέση μεταξύ των εξαγωγέων. Η Clevo είναι ένας από τους σημαντικότερους κατασκευαστές φορητών υπολογιστών για διανομείς και ΟΕΜ/ODM εταιρίες. Τον Αύγουστο του 2002, η Clevo έχτισε ένα νέο εργοστάσιο στην Κουνσάν (Κίνα), το οποίο αυξάνει την τρέχουσα ικανότητα παραγωγής της εταιρίας από 60.000 μονάδες ανά μήνα σε 210.000 μονάδες ανά μήνα.
Φρίσιοι

Οι Φρίσιοι είναι γερμανικός λαός. Τον 1ο μ.Χ. αιώνα, μαθαίνουμε από τους Ρωμαίους ότι κατοικούσαν την παράλια χώρα μεταξύ των ποταμών Σκάλδιου και Έμς. Το πιθανότερο είναι ότι ήταν πολύ περισσότερο εξαπλωμένοι και κατοικούσαν τους ολλανδικούς νομούς Ζηλανδίας, Βορείου και Νοτίου Ολλανδίας και την Πρωσική ανατολική Φρισία, καθώς και σειρά νησιών κατά μήκος των ακτών της Βόρειας Θάλασσας.
Τεγύρα

200px|right|thumb|Χάρτης της αρχαίας Βοιωτίας
Η Τεγύρα, (ή Τεγύρες, αρχ. αι Τεγύραι), ήταν αρχαία πόλη των Βοιωτών, 5 χλμ. βόρεια του Ορχομενού, στη θέση "Πολυγύρα", κοντά στο σημερινό χωριό Διόνυσος. Η πόλη βρισκόταν στα όρια της αρχαίας Βοιωτίας με την αρχαία Φωκίδα. Σύμφωνα με τον Πλούταρχο, στην πόλη λειτουργούσε αξιόλογο μαντείο. Υπήρχε επίσης ναός αφιερωμένος στον Απόλλωνα, τον επονομαζόμενο Τεγυραίο Απόλλωνα. Κοντά στην πόλη πραγματοποιήθηκε το 375 π.Χ. η μάχη της Τεγύρας, ανάμεσα στους Σπαρτιάτες και τους Θηβαίους.

Στην αρχαία Τεγύρα υπήρχε μία παράδοση, από την Ελληνική Μυθολογία, ότι εκεί η Λητώ γέννησε τα τέκνα της και όχι στη φημολογούμενη Δήλο.
1998 WW31

Το 1998 WW31 είναι ένα κλασικό αντικείμενο της ζώνης του Κάιπερ με διάμετρο περίπου 130 χιλιόμετρα. Ανακαλύφθηκε στις 18 Νοεμβρίου 1998. Αποτελεί διπλό σύστημα με το S/2000 (1998 WW31) 1.
Γιώργος Κοντογεώργης

Ο Γιώργος Κοντογεώργης (1912 - 2009) ήταν Έλληνας οικονομολόγος και πολιτικός.
X Japan

Οι X Japan (, Χέπμπορν: Ekkusu Japan), παλαιότερα X, είναι ιαπωνικό heavy metal συγκρότημα που ιδρύθηκε το 1982. Πρόκειται για ένα από τα σημαντικότερα visual kei (κίνημα της ιαπωνικής ροκ μουσικής) metal συγκροτήματα της Ιαπωνίας. Το 1998 διαλύθηκαν λόγω εσωτερικών προβλημάτων. Παρόλα αυτά, επανενώθηκαν δέκα χρόνια μετά, το 2008, δίνοντας μεγάλες συναυλίες στην Ιαπωνία και ξεκινώντας μια μεγάλη παγκόσμια περιοδεία. Οι X Japan κυκλοφόρησαν πέντε ολοκληρωμένα albums, πάνω από δεκαπέντε singles όπως επίσης video albums, live albums κτλ τα οποία συνολικά πούλησαν πάνω από 30.000.000 αντίτυπα.
Σωτήρης Πέτρουλας

Ο Σωτήρης Πέτρουλας (1943 - 21 Ιουλίου 1965) ήταν Έλληνας φοιτητής που δολοφονήθηκε κατά τη διάρκεια διαδήλωσης στην Αθήνα.
Όλμωνες

Οι Όλμωνες ή Άλμωνες ήταν αρχαία Βοιωτική κώμη ανάμεσα στην αρχαία πόλη Κώπες και στον Ορχομενό. Η πόλη χτίστηκε από τον Άλμο γιο του βασιλιά της Κορίνθου και Εφύρας Σισύφου και της Μερόπης Η πόλη ανήκε στην επικράτεια του Ορχομενού.
Γλα

Το Γλα (ή Γλας) είναι Μυκηναϊκή ακρόπολη, άγνωστης πόλης των Μινύων στην περιοχή του Κάστρου Βοιωτίας. Πιθανόν η οχύρωση αυτή να ήταν συλλογικό έργο πολλών γειτονικών πόλεων της Κωπαΐδας, που βρίσκονταν υπό τον έλεγχο των Μινύων του Ορχομενού.
Καμάρινα

thumb|right|300px|Η αρχαία αγορά στην Καμάρινα
Η Καμάρινα ήταν αρχαία ελληνική παραθαλάσσια αποικία των Συρακουσίων στη Σικελία.
Λου Σιουν

thumb|O Λου Σιουν.
Λου Σιουν (Lu Xun, στα κινέζικα 魯迅 鲁迅 Lǔ Xùn ή Lu Hsün, 25 Σεπτεμβρίου 1881 - 20 Οκτωβρίου 1936) ήταν το λογοτεχνικό ψευδώνυμο του σημαντικού Κινέζου συγγραφέα Ζου Σουρέν (周樹人 周树人 Zhōu Shùrén, Chou Shu-jen). Ο Λου έζησε τον 20ό αιώνα και έγραψε διηγήματα, δοκίμια, κριτικές, ποιήματα και νουβέλες. Θεωρείται από αρκετούς ο ιδρυτής της σύγχρονης κινέζικης λογοτεχνίας. Έγραψε στη γλώσσα "baihua" (白話) όπως επίσης και στην κλασική κινεζική γλώσσα.
Βασίλειο της Ναβάρρας

Το Βασίλειο της Ναβάρρας (ισπ. "Reino de Navarra", βασκ. "Nafarroako Erresuma", γαλ. "Royaume de Navarre"), αρχικά ως το Βασίλειο της Παμπλόνα, ήταν ένα Ευρωπαϊκό βασίλειο που κατείχε περιοχές σε κάθε πλευρά των Πυρηναίων μέχρι τον Ατλαντικό Ωκεανό. 

Το βασίλειο δημιουργήθηκε, όταν ο ντόπιος Βάσκος ηγέτης Ίνιγο Αρίστα εξελέγη ή ανακηρύχθηκε βασιλιάς στην Παμπλόνα και τέθηκε επικεφαλής της εξέγερσης εναντίον της τοπικής φράγκικης κυριαρχίας γύρω στο 824. Μετά τη διάλυση της κοινοπολιτείας της Παμπλόνα με το Βασίλειο της Αραγώνας τον 12ο αιώνα, όταν πλέον έχει αποκοπεί από την επέκταση εις βάρος της Αλ-Άνταλους, λαμβάνει το όνομα Βασίλειο της Ναβάρρας.

Το νότιο τμήμα του βασιλείου (Άνω Ναβάρρα) απορροφήθηκε από το Στέμμα της Καστίλης το 1513 κι έτσι έγινε τμήμα του ενιαίου Βασιλείου της Ισπανίας. Το βόρειο τμήμα του βασιλείου (Κάτω Ναβάρρα) παρέμεινε ανεξάρτητο, αλλά ενώθηκε με τη Γαλλία το 1589, όταν ο βασιλιάς Ερρίκος Γ΄ της Ναβάρρας κληρονόμησε το γαλλικό θρόνο ως Ερρίκος Δ΄ της Γαλλίας. Το 1620 προσαρτήθηκε στο Βασίλειο της Γαλλίας.
Γιόχαν Παλίζα

Ο Γιόχαν Παλίζα ("Johann Palisa", 6 Δεκεμβρίου 1848 – 2 Μαΐου 1925) ήταν Αυστριακός αστρονόμος.
Βοϊδομάτης

μικρογραφία|Ποταμός Βοϊδομάτης
Ο Βοϊδομάτης (γνωστό και ως "ποτάμι του Βίκου") είναι ποταμός του νομού Ιωαννίνων, παραπόταμος του Αώου. Οι κύριες πηγές του βρίσκονται κάτω από το χωριό Βίκος. Στην διαδρομή του δέχεται και άλλα υδάτινα ρεύματα που σχηματίζονται στις πλαγιές της Τύμφης ή προέρχονται από το Φαράγγι του Βίκου και τελικά συμβάλει στον Αώο κοντά στην Κόνιτσα. Ο ποταμός έχει συνολικό μήκος 15 χιλιόμετρα. Η ονομασία του Βοϊδομάτη προέρχεται από τις σλαβικές λέξεις voda (= νερό) και mati (= πηγή), και όχι από την καθιερωμένη παρετυμολογία βόιδι δηλ. βόδι και μάτι (μάτι του βοδιού).

Ο Βοϊδόμάτης χαρακτηρίζεται ως ένας από τους καθαρότερους ποταμούς της Ευρώπης, καθώς δεν αντιμετωπίζει προβλήματα ρύπανσης. Διασχίζει μία από τις ομορφότερες ορεινές τοποθεσίες της Ελλάδας, η οποία έχει χαρακτηριστεί εθνικός δρυμός από το 1973, καθώς και το φαράγγι του Βίκου που αποτελεί μνημείο φυσικής ομορφιάς. Κατά μήκος του Βοϊδομάτη συναντώνται ορισμένα από τα ομορφότερα μονότοξα, ηπειρώτικα γεφύρια. Το πιο διάσημο είναι το γεφύρι της Κλειδωνιάς (ή Κλειδωνιάβιστας), που βρίσκεται στην έξοδο της χαράδρας του Βίκου. Ο Βοϊδομάτης είναι κατάλληλος ποταμός για διάφορα αθλήματα ποταμού, όπως κανόε-καγιάκ και ράφτινγκ. Η θερμοκρασία του νερού του ποταμού είναι πολύ χαμηλή ακόμη και τους καλοκαιρινούς μήνες.
Αλφόνσος Β΄ της Πορτογαλίας

Ο Αλφόνσος Β΄ της Πορτογαλίας ή Αλφόνσος ο Παχύς ("Afonso II de Portugal", Κοΐμπρα, 23 Απριλίου 1185 – Κοΐμπρα, 25 Μαρτίου 1223), μέλος του Πορτογαλικού Οίκου της Βουργουνδίας ήταν Βασιλιάς της Πορτογαλίας (1211 - 1223). Ο Αλφόνσος Β΄ ήταν ο δεύτερος αλλά ο μεγαλύτερος επιζήσας γιος του Σάντσο Α΄ της Πορτογαλίας και της συζύγου του Ντούλσε της Αραγωνίας κόρης του Ραϋμόνδου-Βερεγγάριου Δ΄ της Βαρκελώνης.
Πορφύριος

Ο Πορφύριος (Τύρος, 234 - 305) ήταν νεοπλατωνικός φιλόσοφος από την Τύρο της Φοινίκης, με σημαντική προσφορά στον τομέα της λογικής. Επιμελήθηκε και εξέδωσε τις "Εννεάδες" του Πλωτίνου, ο οποίος υπήρξε διδάσκαλός του. Η "Εισαγωγή" του, έργο το οποίο αποτελεί εισαγωγή στη λογική και τη φιλοσοφία, υπήρξε (σε λατινική μετάφραση) το βασικό σχολικό εγχειρίδιο επί της λογικής κατά τον Μεσαίωνα. Επίσης έγραψε σχόλια στον Ευκλείδη, τα οποία χρησιμοποίησε ως πηγή ο Πάππος Αλεξανδρεύς. Έγραψε κείμενα κατά των χριστιανών τα οποία μετά το θάνατό του παραδόθηκαν στην πυρά με εντολή του Μεγάλου Κωνσταντίνου. 

Ο Πορφύριος, ο οποίος θεωρείται πως ήταν πιθανώς αραβικής καταγωγής, έγραψε στα ελληνικά και έζησε στη Ρώμη και τη Σικελία. Το αρχικό όνομά του ήταν Μάλχος (που σημαίνει "βασιλεύς" στις σημιτικές γλώσσες), επικράτησε όμως η ελληνική του ονομασία. Σημαντικό έργο του είναι το "Κατά Xριστιανών", ένα δεκαπεντάτομο έργο στο οποίο, δεχόμενος πως ο Ιησούς ήταν ευσεβής φιλόσοφος εν ζωή, επιχειρηματολογεί κατά των δογμάτων των χριστιανών, των ανακριβειών στις χριστιανικές γραφές και των χριστιανικών προφητειών. Το έργο παραδόθηκε στη πυρά με την εφαρμογή αυτοκρατορικού διατάγματος του Κωνσταντίνου και διασώθηκε μόνο ένα κομμάτι του.
Citroën Traction Avant

Το Citroën Traction Avant ήταν ένα καινοτόμο πολυτελές αυτοκίνητο, που παρήχθη από τη γαλλική αυτοκινητοβιομηχανία Citroën, από τις 19 Απριλίου 1934 έως τις 18 Ιουλίου 1957. Συνολικά κατασκευάστηκαν 759.111 αντίτυπα σειράς Traction Avant στα 23 έτη της παραγωγής του. Αντικατέστησε το Citroën Rosalie και αντικαταστάθηκε τον Οκτώβριο του 1955 από το επίσης πρωτοποριακό Citroën DS, το γνωστό στην Ελλάδα ως «βάτραχος».
Αρχαία

Τα Αρχαία ( or or ) αποτελούν μία επικράτεια μονοκύτταρων μικροοργανισμών. Αυτά τα μικρόβια (αρχαία· ενικός αρχαίο) είναι προκαρυωτικά, που σημαίνει ότι δεν έχουν κυτταρικό πυρήνα.
Τα αρχαία ήταν παλαιότερα ταξινομημένα ως βακτήρια, λαμβάνοντας την ονομασία αρχαιοβακτήρια (στο βασίλειο των Αρχαιοβακτηρίων), αλλά αυτή η ταξινόμηση είναι ανακριβής και απαρχαιωμένη.

Τα κύτταρα των αρχαίων έχουν μοναδικές ιδιότητες που τα διαχωρίζουν από τις άλλες δύο επικράτειες των έμβιων όντων, τα Βακτήρια και τα Ευκαρυωτικά. Τα αρχαία χωρίζονται περαιτέρω σε πολλές συνομοταξίες. Η ταξινόμηση είναι δύσκολη επειδή τα περισσότερα δεν έχουν απομονωθεί στο εργαστήριο και έχουν μόνο εντοπιστεί μέσω της ανάλυσης των νουκλεϊκών οξέων σε δείγματα από το περιβάλλον τους.

Τα αρχαία και τα βακτήρια είναι γενικά παρόμοια σε μέγεθος και σχήμα, παρότι μερικά αρχαία έχουν σχήματα πολύ διαφορετικά από αυτά των βακτηρίων, όπως τα επίπεδα και τετράγωνα κύτταρα του "Haloquadratum walsbyi".
Βιμινάκιο

thumb|right|250px|Ερείπια στο Βιμινάκιο
Το Βιμινάκιο ή Βιμινάκιουμ ("Viminacium") ήταν σημαντική πόλη της Ρωμαϊκής επαρχίας Μοισίας (σημερινή Σερβία) και πρωτεύουσα της Άνω Μοισίας. Το Βιμινάκιο ήταν η βάση της 7ης Λεγεώνας ("Legio VII Claudia"), ενώ φιλοξένησε για ένα διάστημα και την 4η Λεγεώνα ("Legio IV Flavia Felix"). Καταστράφηκε το 440 από τους Ούνους του Αττίλα, όμως ανοικοδομήθηκε από τον Ιουστινιανό Α΄. Κατά τις εκστρατείες του αυτοκράτορα Μαυρικίου στα Βαλκάνια το Βιμινάκιο καταστράφηκε από τους Αβάρους το 584, ενώ στο σημείο αυτό, στη βόρεια όχθη του Δούναβη, ηττήθηκαν το 599 οι Αβαρικές δυνάμεις, αποδεικνύοντας πως δεν είναι ανίκητοι. 

Η περιοχή βρίσκεται 12 χλμ. από τη σύγχρονη πόλη Kόστολατς στην ανατολική Σερβία. Η πόλη χρονολογείται από τον 1ο αιώνα μ.Χ. και στην ακμή της πιστεύεται ότι είχε 40.000 κατοίκους, καθιστώντας την μία από τις μεγαλύτερες πόλεις εκείνης της εποχής. Βρίσκεται στο Ρωμαϊκό δρόμο "Via Militaris". Σήμερα ο αρχαιολογικός χώρος καταλαμβάνει συνολικά 4.500 στρέμματα και περιέχει υπολείμματα ναών, δρόμων, πλατειών, αμφιθεάτρων, παλατιών, ιπποδρόμων και ρωμαϊκών λουτρών.
Τζέιμς Χέρτζογκ

Ο Τζέιμς Μπάρι Μούνικ Χέρτζογκ (James Barry Munnik Herzog), γνωστός και ως Τζέιμς Χέρτζογκ (3 Απριλίου 1866-21 Νοεμβρίου 1942) ήταν στρατηγός των Μπόερς κατά τον Δεύτερο Πόλεμο των Μπόερς και Πρωθυπουργός της Ένωσης της Νότιας Αφρικής από το 1924 ως το 1939. Κατά τη διάρκεια της ζωής του, ενθάρρυνε την ανάπτυξη του αφρικάνερ πολιτισμού και την προστασία του από τη βρετανική επιρροή.
Νίκος Κολομπούρδας

Ο Νίκος Κολομπούρδας είναι παλαίμαχος Έλληνας ποδοσφαιριστής και νυν προπονητής του Αστέρα Αμπελοκήπων. Ως ποδοσφαιριστής αγωνιζόταν στην άμυνα και την μεσαία γραμμή.
Νησί του Πάσχα

right|thumb|350px|Φυσικός χάρτης του Νησιού του Πάσχα
Το Νησί του Πάσχα (ισπανικά: "Isla de Pascua"), και επίσης Ράπα Νούι (ράπα νούι: "Rapa Nui"), είναι νησί της Πολυνησίας που βρίσκεται στον Ειρηνικό ωκεανό και είναι επαρχία της Χιλής. Έχει έκταση 163,6 τ.χλμ. και πληθυσμό περίπου 7.750 κατοίκους στην απογραφή του 2017. Θεωρείται το πλέον απομονωμένο νησί στον κόσμο. Ο γηγενής πληθυσμός αναφέρεται στο νησί ως "Ραπανούι" και οι Χιλιανοί ως "Isla de Pascua". Το όνομα «Νησί του Πάσχα» οφείλεται στον Ολλανδό θαλασσοπόρο Γιάκομπ Ρόγκεβεν, ο οποίος έφτασε εκεί το Πάσχα του 1722.
700px|center|thumb|Νησί του Πάσχα
Συνουσία

Μελέτη συνουσίας (πιθανώς [[1492]]) από τον [[Λεονάρντο Ντα Βίντσι]].
Συνουσία - και κατά συνεκδοχή- σεξ (sexus = φύλο στα λατινικά) ονομάζεται η ερωτική πράξη μεταξύ ανθρώπων π.χ. ή άλλων μελών του ζωικού βασιλείου. Πρωταρχικός σκοπός της συνουσίας είναι η αναπαραγωγή για τη συνέχιση του είδους, αν και συχνά, κυρίως μεταξύ ανθρώπων, γίνεται μόνο για ευχαρίστηση. 

Διάφορες περιοχές έχουν θέσει περιοριστικούς νόμους για ορισμένες σεξουαλικές πράξεις, όπως: αιμομιξία, σεξουαλική δραστηριότητα με ανηλίκους, πορνεία, βιασμός, ζωοφιλία, προγαμιαία και εξωγαμική συνουσία. Οι θρησκευτικές αντιλήψεις παίζουν ένα ρόλο στις προσωπικές αποφάσεις περί συνουσίας ή άλλης σεξουαλικής δραστηριότητας, όπως οι αποφάσεις σχετικά με την παρθενιά, ή θέματα περί νόμων και δημόσιας πολιτικής. Οι θρησκευτικές απόψεις για τη σεξουαλικότητα ποικίλουν σημαντικά μεταξύ των θρησκειών και δόγματα της ίδιας θρησκείας, αλλά υπάρχουν κοινά θέματα όπως η απαγόρευση της μοιχείας.
Δημήτρης Λάγιος

Ο Δημήτρης Λάγιος (7 Απριλίου 1952 - 11 Απριλίου 1991) ήταν Έλληνας συνθέτης.
Πορθμός του Σαν Μπερναντίνο

Ο Πορθμός του Σαν Μπερναντίνο είναι ένας πορθμός στις Φιλιππίνες. Χωρίζει την Χερσόνησο του Μπίκολ του νησιού Λουζόν από το νησί Σαμάρ στα νότια.
Ζαν-Μαξ Μπελρίβ

Ο Ζαν-Μαξ Μπελρίβ (Jean-Max Bellerive) είναι πολιτικός από την Αϊτή και πρωθυπουργός από το 2009 ως τις 18 Οκτωβρίου 2011. Είναι παντρεμένος με 2 κόρες.